
Dylunio a chynnal astudiaeth ymchwil ar raddfa fach, a gwerthuso’n feirniadol effaith offer ymchwil a ddewiswyd, a’r data, ar y dysgwyr ac ar eich ymarfer proffesiynol. 

Cwestiwn Ymchwil: Beth yw barn o strategaethau Asesu ar gyfer Dysgu, gan ffocysu yn  benodol ar strategaethau rhannu Meini Prawf Llwyddiant gyda’r dysgwyr?

Cyflwyniad
Pwrpas yr astudiaeth ymchwil yw archwilio canfyddiadau staff ysgol gynradd ar Asesu ar gyfer dysgu (AaGD), yn ogystal â gwella fy ymarfer proffesiynol o fewn y maes AaGD. Canolbwyntiaf yn benodol ar rannu Meini Prawf Llwyddiant (MPLL) o fewn Cyfnod Allweddol 2 (CA2). Diffinnir AaGD gan Lywodraeth Cymru (2010) fel y broses o ddarganfod y man y mae dysgwyr wedi’i gyrraedd o fewn y continwwm dysgu; beth maent angen anelu ato; a hefyd y dull gorau o gyrraedd yr hyn sydd angen ei gyflawni. Ychwanega hefyd bod AaGD yn fath o asesu ffurfiannol (Llywodraeth Cymru, 2010, tud 3). Mae’n bosibl rhannu AaGD yn dair adran yn ôl Llywodraeth Cymru (2010, tud.9) sef Holi, Ansawdd yr adborth ac Hunanasesu ac asesu gan gyfoedion.  Yn yr astudiaeth ymchwil, penderfynwyd canolbwyntio ar archwilio’r defnydd o rannu MPLL sef ar gyfres o bwyntiau allweddol y mae’r disgyblion angen eu cyflawni i lwyddo mewn tasg benodol. Mae nifer o wahanol ffyrdd o rannu’r MPLL gyda’r disgyblion yn cynnwys modelu darn yn gyntaf neu greu ac ysgrifennu’r MPLl gyda’r dysgwyr. Erbyn hyn, gwelir bod pwyslais helaeth ar AaGD yn y Fframwaith Cwricwlwm i Gymru; “Mae asesu yn chwarae rhan sylfaenol o ran galluogi pob dysgwr unigol i wneud cynnydd” (Llywodraeth Cymru, 2020).   Rhagdybiaf y bydd staff o’r farn bod AaGD yn arf defnyddiol o ran mesur cynnydd y disgyblion. I ychwanegu, credaf y bydd eu barn ar MPLL yn benodol yn gadarnhaol wrth iddynt fynd ati i fesur cynnydd y disgyblion yn annibynnol, ac wrth fesur eu datblygiad.  Ar gyfer methodoleg yr ymchwil yma, byddaf yn defnyddio yr Agwedd Fosaig (Clark a Moss, 2011) ac holiadur a chyfweliad fel y dulliau ymchwilio i gasglu data ar gyfer ateb y cwestiwn ymchwil. 

Adolygiad Llenyddiaeth
 Yn yr adran yma byddaf yn trafod yr ymchwil a’r llenyddiaeth bresennol ar AaGD, gan ganolbwyntio yn benodol ar MPLL. Eglura Adran Addysg Gogledd Iwerddon bod gan asesu disgyblion dri phrif bwrpas; sef caniatáu athrawon i allu gweld cynnydd y disgyblion, ac i allu cynllunio’n briodol yn unol â’r hyn mae’r asesiad yn ei arddangos. Yn ail, mae asesu yn galluogi athrawon i greu adroddiadau personol a manwl ar bob disgybl yn unigol. Defnyddir asesiadau hefyd er mwyn i ysgolion allu gosod targedau ysgol gyfan ac i fesur eu perfformiad fel ysgol. (Adran Addysg Gog, Iwerddon, 2017). Yn gyffredinol rhennir asesu i ddau gategori, sef asesu crynodol ac asesu ffurfiannol. Cyfeiria Gwasanaeth Effeithiolrwydd a Gwella (GWE 2018) at asesu crynodol fel Asesu’r Dysgu sef “crynodeb ffurfiol ar gyflawniadau disgybl, y gellir wedyn ei ddefnyddio at amryw ddibenion” (GWE,2018) Rhoddir enghreifftiau o pryd y defnyddir hyn megis ar gyfer adrodd yn ôl i rieni neu adrodd am y lefelau a ddyfarnwyd gan Asesiadau Athrawon. Gellir cyfeirio at AaGD hefyd fel math o asesu ffurfiannol. Cyfeiria Black et al. (2004) yn ei adroddiad ‘Working Inside the Black Box’ bod asesu yn ffurfiannol pan mae’r dystiolaeth yn cael ei ddefnyddio i addasu’r addysgu er mwyn ateb y gofynion. Cyfeiria GWE  at asesu ffurfiannol fel a ganlyn: “defnyddio asesiadau o ddydd i ddydd, anffurfiol yn aml, i archwilio i ba raddau mae disgyblion wedi dysgu sgiliau penodol neu wedi caffael gwybodaeth a dealltwriaeth” (GWE, 2018). Yn ogystal, dywed y dylai’r wybodaeth yma gael ei ddefnyddio gan yr athro i bennu’r ffordd orau i helpu’r disgyblion ddatblygu a gwella. Gwelir bod y ddau ddiffiniad yma yn atgyfnerthu y naill a’r llall. Awgryma’r ddau bod asesu ffurfiannol yn broses fer, yn hytrach na rhywbeth sy’n sefyll ar ei ben ei hun, ond yn hytrach yn cael ei ddefnyddio er mwyn datblygiad a gwelliant.  

        Honna Black & Wiliam (1998) bod pedair elfen i AaGD sef Rhannu MPLL, Hunan Asesu, Asesu Cynheiriaid, a Chwestiynu. Nodai Canllawiau Cwricwlwm i Gymru (Llywodraeth Cymru, 2020) bod gan ddysgwyr rôl o fewn eu hasesiad a’u datblygiad.  Ychwanega mai rôl y dysgwyr yw, “cyfrannu at y broses ddysgu a chymryd rhan ynddi, mewn ffordd sy’n briodol i’w hoedran a’u cyfnod datblygu,” (Llywodraeth Cymru, 2020). Er mwyn llwyddo mewn tasg ble mae asesu yn ganolog iddi, mae’n rhaid i ddysgwyr wybod yr hyn sydd yn ofynnol ohonynt er mwyn llwyddo, yn ogystal â bod y dysgu yn rhannol o dan eu rheolaeth hwy (Woodworth,2020). Drwy rannu MPLl gyda’r dysgwyr, fel athro rydych yn ymateb i’r gofynion hyn drwy osod canllawiau clir ar sut i lwyddo. Cadarnha Yr Athro Graham Donaldson hyn, drwy ddweud yn y ddogfen, Dyfodol Llwyddiannus, y dylai asesu annog plant a phobl ifanc i gymryd cyfrifoldeb dros eu dysgu eu hunain (Donaldson, 2015). 
	Noda Rosenshine (2010) bod modelu ac arddangos sut i ddatrys problem, neu dasg yn ffordd effeithiol o roi cymorth gwybyddol i ddysgwyr. Cysyllta hyn yn uniongyrchol â rhannu MPLl gyda disgyblion. Drwy rannu MPLl gyda disgyblion rydych unai yn modelu neu yn rhannu pwyntiau allweddol sydd angen eu cyflawni yn y gwaith sydd tan sylw. Mae trafod darn o waith fel dosbarth yn un ffordd effeithiol arall o rannu MPLl. Noda ‘The Sutton Trust – What Makes Great Teaching’ (2010) Ddeg Egwyddor o Gyfarwyddyd Rosenshein. Un o’r rhain yw i ddarparu sgerbwd neu sgaffald ar gyfer tasgau anodd. Drwy drafod fel dosbarth a rhannu syniadau am gynnwys angenrheidiol darn o waith, rydych yn gosod y sylfaen i’r dysgwyr drwy ddarparu sgerbwd neu sgaffald i’w ddilyn fydd yn eu cynorthwyo i feddwl eu hunain a chyfrannu i’r pwnc dan sylw.   

Methodoleg
 Bwriedir trafod y fethodoleg ac egwyddorion moeseg o fewn yr adran hon. Strwythurwyd y fethodoleg gan ddefnyddio’r Agwedd Mosaig. Noda Clark a Moss (2011) bod tri cham i’r modd yma o ymchwilio; yn gyntaf plant ag oedolion yn casglu dogfennaeth; yn ail rhoi gwybodaeth at ei gilydd ar gyfer deialog, myfyrio a dehongli; ac yn olaf penderfynu ar barhau a newid. Cysyllta’r camau penodol yma o fewn yr Agwedd Mosaig gyda model dysgu proffesiynol Llywodraeth Cymru. Defnyddiwyd amrywiaeth o ddulliau ymchwil i ateb y cwestiwn ymchwil megis holiaduron a chyfweliad a hynny er mwyn cael tystiolaeth meintiol ac ansoddol (NFER, 2013). Tystiolaeth meintiol yw “esbonio ffenomena drwy gasglu data ffigyrol sydd wedi eu dadansoddi drwy ddefnyddio dulliau mathematgeol” (Aliaga a Gunderson, 2000). Mae gan bob un dull ei fanteision a’i anfanteision. 

          Un o gryfderau holiaduron yw gallu casglu sampl fawr o atebion yn gyflym. Gellir dosbarthu holiadur i nifer fawr o bobl ymlaen llaw neu yn ystod y diwrnod ymchwil i bawb eu llenwi’n annibynnol. Ar y llaw arall nid yw holiaduron bob tro yn medru cynnig digon o ddyfnder. Cryfder arall holiaduron yw eu bod yn werthfawr ar gyfer data meintiol sydd yn rhwydd i’w dadansoddi. Fodd bynnag, nid yw holiaduron yn addas ar gyfer pob oedran, yn enwedig plant ifanc. Mae holiaduron yn ffordd cost isel o gasglu data pan maent yn cael eu dosbarthu a’u cwblhau ar-lein (Llywodraeth Cymru, 2015).  Er hynny, gall fod gan holiaduron gyfradd ymateb isel gan nid oes gan bawb amser i’w hateb. Wrth fynd ati i gynllunio cwestiynau’r holiadur bu rhaid sicrhau nad oedd y cwestiynau yn rhai arweiniol oedd yn gwneud i’r cyfranogwyr deimlo mai un ateb cywir oedd (Cohen, 2007). Gall cwestiynau arweiniol arwain at atebion unffurf heb unrhyw wir ddyfnder. Rhai o’r anfanteision y deuthum ar eu traws oedd y gall holiadur fod yn arwynebol ac yn aneglur ar brydiau, hynny yw,  gall wahanol gyfranogwyr ddarllen y cwestiynau mewn ffyrdd gwahanol. Yn ogystal, credaf bod gan holiadur dueddiad o fod yn rhy gaeedig o bryd i’w gilydd, ac ddim wir yn rhoi’r cyfle i’r cyfranogwyr roi gwybodaeth y tu allan i focs y cwestiwn. Yn ogystal rhaid sicrhau fod iaith y cwestiynau yn ddealladwy i bawb fyddai’n cwblhau’r cwestiynau, ac wedi eu hysgrifennu mewn ffordd nad oes modd eu camddehongli er mwyn darganfod eu gwir farn. Ystyriwyd materion moesegol holiaduron wrth fynd ati i’w cynllunio gan sicrhau bod pawb yn deall os nad oeddent yn dymuno cwblhau holiadur nad oedd gorfodaeth a bod dewis iddynt adael yr holiadur/cwestiwn yn wag. Cynlluniwyd 17 cwestiwn ar gyfer yr holiadur yn cynnwys ystod o gwestiynau megis cwestiynau ar raddfa Likert, cwestiynau aml-ddewis a chwestiynau agored. Bwriad yr holiadur oedd darparu data meintiol ac ansoddol. Tystiolaeth meintiol yw “esbonio ffenomena drwy gasglu data ffigyrol sydd wedi eu dadansoddi drwy ddefnyddio dulliau mathematgeol” (Aliaga a Gunderson, 2000). Crewyd yr holiadur ar-lein gan ddefnyddio meddalwedd Microsoft Forms (Gweler copi o’r holiadur yn Atodiad 2). 

        Yr ail ddull o ymchwilio oedd cyfweliad. Diffinir cyfweliad fel modd o gasglu tystiolaeth ansoddol sef; ‘ymchwil sydd yn ymddiddori mewn deall yr hyn mae pobl wedi ei ddysgu , hynny yw, sut mae pobl yn gwneud synnwyr o’u byd a’r hyn maent wedi ei ddysgu yn y byd’ (Merriam, 2009). Dywed NFER (2013) bod tri math o gyfweliad sef un strwythuredig, un lled-strwythuredig, ac un anstrwythuredig. Penderfynwyd cynnal cyfweliad lled-strwythuredig gyda un cyfranogwr sef athrawes CA2 (Gweler copi o’r cwestiynau cyfweliad yn Atodiad 1). Penderfynwyd cynnal cyfweliad er mwyn clywed mewn mwy o fanylder beth yr oeddem eisioes yn ymchwilio iddo yn yr holiadur. Cawsom ymateb llawer mwy personol gan yr athrawes yn y cyfweliad gan iddi drafod sut yr oedd hi fel athrawes yn defnyddio AaGD a rhannu MPLl gyda’i disgyblion o ddydd i ddydd. Yn sicr, mae cyfweliad yn ffordd effeithiol o gasglu gwybodaeth. Mae’n rhoi cyfle i’r cyfranogwyr egluro eu hunain yn llawn ac mewn modd sy’n gyfforddus iddynt  (Cohen, et al., 2007). Wedi dweud hyn, mae rhai anfanteision i gynnal cyfweliad. I ddechrau, o dan yr amgylchiadau, roedd rhaid cynnal y cyfweliad ar lein, a gall hyn godi ychydig o broblemau technegol o ran cyswllt i’r rhyngrwyd ac ati. Yn ail, teimlwyd bod yr athrawes yn ail-adrodd ei hun. Gall hyn fod yn feirniadaeth ar y math o gwestiynau y gwnaethom  ofyn iddi. Gall awgrymu hefyd nad oeddem wedi meddwl yn llawn beth fuasai’n codi o fewn y cwestiynau, a’r gwir yw bod llawer o agweddau o fewn AaGD yn plethu i’w gilydd. Er bod ychydig mwy o ryddid mewn cyfweliad o’i gymharu â holiadur, buasai wedi bod yn hyd yn oed mwy effeithiol pe bawn wedi cael gofyn ychydig o gwestiynau ychwanegol ar ddiwedd y cyfweliad er mwyn cael y mwyaf posibl allan o’r ymchwil. Penderfynwyd trawsgrifio’r cyfweliad wrth wrando’n ôl ar y recordiad.
Wrth werthuso’r fethodoleg yn feriniadol, gellir cryfhau’r fethodoleg drwy arsylwi a chyfweld dysgwyr er mwyn clywed llais y dysgwyr a chydymffurfio’n well ag Agwedd Mosaig. Byddai peilota’r holiadur a’r cwestiynau cyfweliad yn gyntaf ac ehangu maint y sampl yn gallu gwella’r fethodoleg a chreu data mwy dibynadwy a chredadwy.

Drwy gydol yr ymchwiliad, roedd yn rhaid sicrhau ein bod yn dilyn canllawiau moesegol y British Educational Research Association’ (BERA, 2018). Dywed yng nghanllawiau BERA y dylai pob cyfranogwr sydd yn cymryd rhan mewn ymchwil addysgol gael eu trin yn deg, heb ragfarn a gyda pharch (BERA,2018). Er mwyn sicrhau bod eich ymchwil yn foesegol gywir mae’n rhaid sicrhau eich bod yn cadw cyfrinachedd ac anhysbysrwydd, ac yn sicrhau bod y cyfranogwr yn ymwybodol fod ganddynt yr hawl i dynnu allan ar unrhyw bwynt yn ystod yr ymchwil (BERA,2018). Cyn cynnal yr ymchwil cwblhawyd ffurflen foeseg er mwyn sicrhau bod y ffurflen foeseg yn cael ei chymeradwyo gan Bwyllgor Moeseg y Brifysgol. Gweler copi o’r ffurflen foeseg yn Atodiad 5. Cyn cynnal y cyfweliad roedd angen gofyn am ganiatâd gwirfoddol gwybodus y cyfranogwr. Gweler gopi o’r llythyr caniatâd yn Atodiad 6 . Cyn cychwyn y cyfweliad rhaid oedd gofyn am hawl i recordio’r cyfweliad. Yn ystod y cyfweliad gofynwyd am gydsyniad parhaus. Ar ddechrau’r holiadur gofynwyd am ganiatad gwirfoddol gwybodus ac eglurwyd pwrpas yr ymchwil gan nodi bod ganddynt hawl i adael yr ymchwil ar unrhyw adeg heb roi rheswm.
	 
Canlyniadau a Thrafodaethau
Yn yr adran hon bwriedir trafod canlyniadau’r data a gasglwyd gan ddefnyddio holiadur a chyfweliad. Y cwestiwn ymchwil oedd ‘Beth yw’r berthynas rhwng rhannu MPLl gyda disgyblion ac ansawdd y dysgu?’ Drwy ddadansoddi’r wybodaeth o‘r holiadur a’r cyfweliad awgrymir bod AaGD yn bolisi pwysig ac amlwg mewn ysgolion cynradd heddiw, a’r farn ar y cyfan yn bositif ymysg staff. Mae’n bwysig nodi hefyd y gwelwyd barn amrywiol gan y cyfranogwyr ar rannu MPLl gyda disgyblion. 
	
Noda’r cyfranogwr yn y cyfweliad bod MPLl yn ganolog o fewn polisi AaGD yr ysgol dan sylw (gwelir yn Atodiad 4). Ychwanegwyd bod angen i’r athrawon ddefnyddio MPLl gyda’r disgyblion o leiaf dair gwaith bob hanner tymor yn y pynciau Cymraeg, Saesneg a Mathemateg. Defnyddiwyd MPLl ar y cyfan ar gyfer tasg dynodedig sydd yn cael ei asesu, neu fath arbennig o ysgrifennu fel defnyddio berfau gorchmynnol ac ati ( gweler Atodiad 4).  Atgyfnerthir hyn mewn astudiaeth achos gan Estyn sydd yn arddangos arfer effeithiol o AaGD, dywed bod MPLl effeithiol yn “aml yn cael eu creu gyda disgyblion, wedi sicrhau bod eglurder ynglŷn â chanlyniad disgwyliedig y gwersi” (Estyn, 2018). Diddorol oedd nodi hefyd y strategaethau a ddefnyddia’r cyfranogwr wrth rannu MPLl gyda’r dysgwyr. Er enghraifft, “byddem naill ai yn modelu darn yn gyntaf neu yn ysgrifennu ar y cyd i wneud yn siŵr fod y nodweddion i fi eisiau yn y Meini Prawf yn cael eu cynnwys yn y darn” (gweler Atodiad 4). Gwelir hefyd yng nghwestiwn 6 yr holiadur bod athrawon eraill o’r ysgol dan sylw yn rhannu MPLl gyda’r disgyblion yn yr un modd. Dywed Clark (2009) er mwyn cael y deilliad gorau posib o Feini Prawf Llywddiant, mae’n rhaid i’r disgyblion fod yn rhan o’r brosoes o ddynodi’r meini prawf (Clark, 2009). Ychwanega cyfranogwr rhif 2 bod gan yr ysgol strywthur ar ffurf tabl i gyflwyno’r MPLl i’r disgyblion. Drwy osod strwythur penodol ar gyfer y MPLl mae’n sicrhau cysondeb drwy’r ysgol, ac mae’r disgyblion yn cael cyfle i ymgyfarwyddo gyda’r broses o un flwyddyn i’r llall. Yn gyffredinol, yr ymateb oedd bod athrawon yn rhannu’r MPLl ar ddechrau’r wers ac yn cyfeirio ato yn gyson yn ystod y wers. Dywed athro 4,  “Fel arfer, byddwn fel dosbarth yn dadansoddi darnau gwaith ac yn trafod y cynnwys angenrheidiol”.

Cafwyd ymatebion amrywiol o ran effeithiolrwydd rhannu MPLl fel strategaeth AaGD gan y cyfranogwyr. Er enghraifft, yng nghwestiwn 8 yn yr holiadur, gofynwyd i’r cyfranogwyr nodi ar raddfa o 1-10 (10 yn hynod effeithiol), pa mor effeithiol yw rhannu MPLl gyda disgyblion y neu barn hwy. Yr ateb cyfartalog oedd 8.14 (gwelir yn atodiad 3). O’r ymateb i’r cwestiwn gellid ddweud bod athrawon yr ysgol hon o’r farn bod rhannu MPLl, ar y cyfan, yn effeithiol. Cytuna Dyer (2018) gyda hyn gan iddi ddweud ,mewn blog addysgol, ei bod yn hanfodol i blant wybod yr hyn sydd yn ddisgwyliedig ohonynt cyn llwyddo mewn tasg. Felly, mewn gwirionedd dadleua Dyer (2018) bod rhannu MPLl yn hanfodol er mwyn llwyddo. Atega’r cyfranogwr y cyfweliad hyn gan ddweud “ei fod yn hanfodol i ddefnyddio MPLl yn yr ystafell ddosbarth ond ei bod yn bwysig peidio ei or-ddefnyddio” (gweler Atodiad 4). Drwy or-ddefnyddio MPLl gall leihau’r rhyddid i ddisgyblion gyflawni tasg mewn modd creadigol ac unigryw. Yn ôl Estyn (2020), drwy sicrhau bod y disgyblion yn arwain y dysgu ac wrth wraidd y cynllunio, mae disgyblion yn arwain cyfeiriad y dysgu ac mae eu hymgysylltiad yn uchel.  Wedi dweud hyn gall y disgyblion fod yn rhan o gynllunio’r MPLl fel y dywed cyfranogwr y cyfweliad, “mae angen cynnal trafodaeth gyda’r disgyblion er mwyn iddynt gael bod yn rhan o’r broses o lwyddo mewn tasg” (gweler Atodiad 4). Fel yr arddangoswyd yn yr adolygiad llenyddiaeth noda’r Sutton Trust (2014) hefyd bod trafod MPLl fel dosbarth yn ffordd effeithiol o fodelu a gosod prif camau i lwyddo. Noda cyfranogwr rhif 5 ei bod or farn bod MPLl yn gweithio yn well gyda disgyblion hÿn neu CA2. Anghytuna cyfranogwr rhif 6 drwy ddweud bod MPLl yn gyfle i ddisgyblion o bob gallu i herio eu dysgu eu hunain. Mewn adroddiad ar arfer dda gan Estyn, noda bod defnyddio MPLl yn effiethiol ar draws yr ysgol yn sicrhau system hunan asesu ac asesu cymheiriaid llawer mwy cywir (Estyn, 2017). 
	Un thema gyffredin arall yn ymatebion y cyfweliad a’r holiaduron oedd pryd y mae athrawon yn defnyddio MPLl yn y dosbarth. Cyn ymchwilio ymhellach i pryd y cyflwynwyd MPLl i ddisgyblion roeddwn i o’r farn mai ar ddechrau’r wers fel rheol yr oedd athrawon yn rhannu’r MPLl. Er bod 60% o’r cyfranogwyr yn cytuno gyda’r safbwynt yma, roedd y 30% arall yn cyflwyno MPLl i’r disgyblion yng nghanol y wers a 10% ar ddiwedd y wers. Ymhelaetha’r athrawes yng nghwestiwn 11 yn y cyfweliad drwy nodi ei bod o’r farn nad oedd cyflwyno MPLl yn ffordd effeithiol o ddechrau gwers. Eglura mewn gwersi iaith y buasai’n  fwy tebygol o gael y disgyblion i feddwl yn feirniadol a thrafod cyn rhoi y MPLl iddynt. Ar y llaw arall mewn gwersi mathemateg noda ei bod yn dueddol o rannu MPLl ar y dechrau am fod y gwaith yn fwy strwythuredig a mecanyddol (gweler Atodiad 4). 
	Yn yr holiadur a’r cyfweliad roedd nifer o gwestiynau a oedd yn holi barn y staff ar rannu MPLl ac eu barn ar wahanol strateaethau AaGD. Gofynwyd yng nghwestiynau 1 a 2 yn yr holiadur, pa strategaethau a ddefnyddiwyd a pha strategaethau oedd y gorau yn eu barn nhw. Gwelir yn y graff yn Atodiad 3 bod 7 o’r cyfranogwyr wedi dweud eu bod yn defnyddio Cwestiynu, Hunan asesu/cymheiriaid a rhannu MPLl, a 6 wedi dweud eu bod yn defnyddio Adborth. Dewiswyd cwestiynu (4 gwaith) ac adborth (3 gwaith) fel y strategaethau gorau. Ni ddewisodd neb MPLl na Hunan asesu/cyngheiriad. Y farn gyffredinol am gwestiynu oedd y syniad yma bod athrawon yn gallu cael ateb sydyn ac yn y fan a’r lle os oedd y disgybl wedi deall/lwyddo yn y gwaith ai peidio. Y farn gyffredinol am adborth oedd am eu bod yn gallu gwirio camgymeriadau a bod y disgyblion yn gwybod yn union beth oedden nhw wedi ei wneud o’i le neu yn gywir yn y gwaith. Noda cyfranogwr rhif 4 bwynt diddorol drwy ddweud “teimlaf gyda'r hunan asesu/asesu cyfoedion/meini prawf mai dim ond y rhai sy'n alluog sy'n wir dangos y gallu i'w defnyddio'n effeithiol.” 

Casgliad
Nod yr ymchwiliad oedd ceisio canfod barn a chanfyddiadau staff ar AaGD, gan ganolbwyntio’n benodol ar rannu MPLl. Gan ddychwelyd at fy rhagdybiaeth ar ddechrau’r aseiniad, gwelaf fy mod wedi rhagdybu y buasai AaGD yn ddefnyddiol i athrawon fesur cynnydd disgyblion. Heriaf y safbwynt yma ar ddiwedd yr aseiniad drwy ddadlau y bod AaGD yn cynorthwyo i wneud llawer mwy; ysgrifennu adroddiadau, cynllunio’n briodol a gosod targedau ysgol gyfan (Adran Addysg Gogledd Iwerddon, 2017). Un canfyddiad arwyddocaol yn fy marn i oedd bod canran y staff a nododd eu bod o’r farn mai MPLl yw’r strategaeth orau o fewn AaGD yn 0%. Yn hytrach y strategaethau gorau, yn eu barn hwy oedd cwestiynu (57%) ac adborth (43%). (Gweler Atodiad 3) Er gwaethaf y canran isel wnaeth ateb yn dweud nad MPLl oedd y strategaeth orau o ran AaGD, y sgôr cyfartalog a roddwyd i effeithiolrwydd MPLl allan o 10 oedd 8.14 ac mae hyn, yn fy marn i, yn sgôr sylweddol uchel o gymharu. Er nad oedd barn staff ar MPLl yn gadanrhaol drwyddi draw, mae addysgwyr fel Shirley Clarke wedi gwneud gwaith ymchwil trylwyr iawn ar ddefnydd MPLl mewn ysgolion ac o’r farn  bod MPLl effeithiol sydd yn cael ei baratoi drwy gynnwys y disgybl yn arwain at addysgu hynod effeithiol yn y pen draw (Clarke, 2009). 
	Yn sicr, drwy ymchwilio i wahanol strategaethau o rannu MPLl gyda disgyblion mae wedi gwneud i mi ail feddwl y ffordd yr oeddwn i yn rhannu MPLl gyda disgyblion ar fy Profiad Addysg Proffesiynol (PAP) cyntaf. Mae’n hanfodol ein bod fel athrawon yn cynnwys y disgyblion yn y broses o greu MPLl, er mwyn ennyn eu diddordeb a’u brwdfrydedd i lwyddo mewn tasg. Mae hefyd yn bwysig sicrhau ein bod yn defnyddio MPLl y gyson er mwyn i’r disgyblion ymarfer y sgil o’i ddefnyddio er mwyn llwyddo. Noda Clarke (2009) mai nid y MPLl sydd angen ei addasu ar gyfer gwahanol alluoedd, ond yn hytrach y dasg sydd am ei chyflawni.  Credaf y bydd hyn yn gam pwysig i mi ei gymryd yn fy PAP nesaf, wrth i ni symud i Gyfnod Allweddol 2, a bod MPLl yn dod yn fwy fwy amlwg yn ein cynllunio. 
	Yn ystod yr aseiniad rydw i yn ogystal wedi cael cyfle i ymarfer fy sgiliau ymchwilio, a sicrhau fy mod yn datblygu’n ycmhwilydd moesegol a sgeptigol sydd wastad yn meddwl yn ferniadol. Nodir pedair brif gydran o fewn y model dysgu proffesiynol sef cydweithio effeithiol, ymarfer myfyriol, defnydd effeithiol o ddata a thystiolaeth ymchwil ac yn olaf hyfforddi a mentora (Llywodraeth Cymru, 2015). Drwy gynnal yr ymchwiliad fechan yma rwyf yn ymarfer fy arfer proffesiynol fel athrawes dan hyfforddiant. Bu i mi gyflawni hynny drwy sicrhau fy mod yn cydweithio’n effeithiol gyda’r cyfranogwyr, drwy ymarfer yn fyfyriol a thrwy ddadansoddi a thrafod yr hyn roeddwn wedi ei ddarganfod. Yn ogystal roeddwn yn gwneud defnydd effeithiol o ddata a thystiolaeth ymchwil. O ganlyniad, credaf bod defnyddio’r Ymagwedd Mosaig fel modd o ymchwilio wedi bod yn gyfle euraidd i ddatblygu ac ehangu fy ymarfer proffesiynol. Mae hon yn sgil hanfodol pan yn ymchwilio o fewn addysg ac yn arbennig yn safonau addysgu proffesiynol, ac felly yn gyfle i mi ymarfer a datblygu fy ymarfer proffesiynol yn y maes. Yn sicr, mae’r aseiniad wedi trawsnewid y ffordd rydw i yn meddwl am AaGD yn enwedig MPLl, a bydd hyn yn yn sicr yn cael ei adlewyrchu yn fy ymarfer ar fy PAP nesaf. 

